Medaie de Provincie di Udin a Aureli Argemì, un riferiment pai dirits des lenghis minoritariis e dai popui piçui
Il mês stât il president de Provincie di Udin Pietro Fontanini al à donât la Medaie de Provincie al professôr catalan Aureli Argemì, fondadôr dal Ciemen (Centre Internacional Escarré par les Minories Ètniques i Nacionals), promotôr de Declarazion universâl dai dirits linguistics, de Conference des Nazions cence Stât in Europe e de Rêt Mondiâl dai dirits coletîfs dai popui al Parlament european.
Un ringraciament calorôs pal contribût impuartant puartât indevant a nivel internazionâl pe tutele dai dirits des lenghis minoritariis e dai popui piçui.
Argemì al à dât tant intai rapuarts cul Friûl, e al à savût rinfuarçâ, intai agns, in gracie des variis iniziativis inviadis, i convinciments dai furlans, sostignint ancje i moviments politics nassûts chenti e disvilupâts su elements fondamentâi de identitât, lenghe in primis. Un grant insegnament a no molâ mai, ancje se i travuarts a stentin a rivâ.
Il president de Provincie di Udin al à sigurât che «o continuarìn a semenâ ancje se in chest Stât, in cheste Regjon il centralisim al scjafoie diversitâts e minorancis. I popui di Europe nus insegnin a no tornâ indaûr: la Catalogne, in particolâr, e je mestre.» ❚
Redazion
fur_Latn fur_Latn fur_Latn fur_Latn fur_Latn fur_Latn